Bitka kod Fleurusa (1622)
<s>Bitka kod Fleurusa se odigrala 29. augusta 1622. godine u današnjoj Belgiji za vrijeme Tridesetogodišnjeg rata između njemačke protestantske vojske pod komandom Ernsta von Mansfelda i Christiana von Braunschweiga na jednoj, i španske vojske pod Gonzalom Fernándezom de Córdobom na drugoj strani.</s><s>Do nje je došlo nakon što su carske i katoličke snage uglavnom uspjele osvojiti Falačku, izbornu kneževinu pod vlašću Friedricha V, vođe pobunjenih protestanata u Njemačkoj, natjeravši ga da zbog nedostatka novaca otpusti najamničke vojske.</s><s>Njih je, međutim, odmah unajmila protestantska Nizozemska Republika koja je istovremeno vodila vlastiti rat sa katoličkom Španijom.</s><s>Najamničke vojske su došle u Špansku Nizozemsku (današnja Belgija) i krenule je pustošiti, ugrozivši pozadinu španske Flandrijske armije koja je tada držala pod opsadom Bergen-op-Zoom.</s><s>Zbog toga je španski kontingent pod Cordobom napustio opsadu Heidelberga u Njemačkoj i usiljenim maršem preko Ardena došao u Belgiju kako bi im se suprotstavio.</s><s>Kod Fleurusa je došlo do bitke u kojoj su protestanti imali nadmoć u ljudstvu i artiljeriji, ali su tradicionalno disciplinirani Španci sa svojim tercio poretkom uspjeli odbiti gotovo sve protestantske napade, uključujući konjički juriš u kome je Christian teško ranjen i ostao bez ruke.</s><s>Mansfeld je nakon toga naredio povlačenje sa bojnog polja te je bitka u taktičkom smislu završila španskom pobjedom.</s><s>Španci su, međutim, bili previše iscrpljeni da bi gonili neprijatelja koji su se uspjeli spojiti sa Nizozemcima i od njih dobiti novac, oružje, municiju, hranu i pojačanja.</s><s>Zbog svega toga je Flandrijska armija morala prekinuti opsadu Bergen-op-Zooma.</s>

<s>Vanjske veze</s>

<s>https://web.archive.org/web/20091027122615/http://www.geocities.com/aow1617/fleurusuk.html
 Ernst von Mansfeld
 Suvremeni pamflet</s>

<s>1622
Bitke Tridesetogodišnjeg rata
Bitke Osamdesetogodišnjeg rata</s>

